Die Mona Lisa - www.bybelkennis.co.za
by Coen Slabber · Published 30/06/2015 · Updated 22/05/2015
It is a greater mercy to descend from praying parents than from nobles. —John Flavel
In Jenson en Grimmond se The Archer and the Arrow word die bewaring van die evangelie vergelyk met die bewaring van die Mona Lisa skildery. Hierdie bekende skildery word in 'n koeëlvaste kas wat spesiaal vir die doel gebou is, bewaar. Dit is so waardevol dat dit slegs twee maal tydens die laaste eeu buite die Louvre vertoon is.
Wat van diegene wat die skildery by daardie geleenthede vervoer het? Wat sou gebeur het as diegene wat die skildery vervoer het, besluit het dat daar 'n paar gebreke aan die skildery was? Wat sou gebeur het as hulle 'n kwas geneem het en 'n mooi patroon op die rante bygevoeg het? Nee, hulle werk was nie om die skildery te verbeter nie, maar om dit in sy oorspronklike toestand af te lewer. Hoeveel te meer geld dit nie vir die evangelie nie.
Christene is geroep om die evangelie te bewaar. Ons moet die evangelie teen indringers, wolwe en dwaalleraars wat gedurig iets by die evangelie wil byvoeg, beskerm. Ons moet aanhou om die evangelie te bestudeer, uit te leef en te verkondig sodat mense die evangelie kan ken en oordra aan 'n wêreld wat 'n groot behoefte daaraan het. Dit is 'n taak wat ons nederig sal hou. Hoe doen ons dit? Bewaar dit deur die Heilige Gees wat in ons woon (2 Tessalonisense 1:14). God is met ons en vir ons.